Dataenes fuldstændighed er også blevet forbedret som følge af foranstaltninger truffet af visse medlemsstater til i væsentlig grad at udvide deres overvågning af fartøjstyper, udenlandske fartøjer og arter. Blot tre medlemsstater har anført, at de ikke indsamler data vedrørende landinger fra fartøjer med en længde på under 10 meter.

Kommissionen (Eurostat) offentliggør dataene umiddelbart efter valideringen, og alle tal er tilgængelige i Eurostats database en måned efter fristen for indberetning af data. Dataene kan om nødvendigt revideres på et hvilket som helst tidspunkt.

Punktligheden af dataindberetningen er blevet forbedret i de seneste år, og de fleste medlemsstater fremsender dataene rettidigt. For referenceåret 2016 var der behov for visse ændringer af de fremsendte data fra halvdelen af de indberettende medlemsstater. Disse ændringer blev i de fleste tilfælde foretaget inden for en acceptabel frist.

Eurostats fiskeristatistikker indeholder ligeledes detaljerede statistikker over fangster, flåder og akvakultur ud over statistikker over landinger. Andre tjenestegrene i Kommissionen, navnlig Generaldirektoratet for Maritime Anliggender og Fiskeri (GD MARE), indsamler ligeledes en stor mængde administrative data som led i forvaltningen af den fælles fiskeripolitik. De statistikker, der indsamles af Eurostat, og de administrative data, der indsamles af GD MARE, overlapper delvis hinanden. Eurostat har iværksat en evaluering af europæiske fiskeristatistikker (statistikker over fangster, landinger og akvakultur) med fokus på vurdering af i) relevansen, ii) effektiviteten, iii) virkningen, iv) sammenhængen, v) den statistiske kvalitet og vi) merværdien for EU af de indsamlede statistikker i forhold til alle de data, der er indsamlet af Kommissionen og andre internationale organisationer.

Denne rapport er baseret på i) kvalitetsrapporter om landinger forelagt for Eurostat af de indberettende medlemsstater for referenceåret 2016, ii) en analyse af overholdelsen og iii) omkostningsdata indsamlet af Eurostat.

Kommissionen (Eurostat) indsamler statistikker over landinger af fiskevarer i henhold til forordning (EF) nr. 1921/2006 ("forordningen"). I forordningen defineres landinger som fiskevarer, der landes på medlemsstaternes område af EU- og EFTA-fiskerfartøjer, eller som landes på tredjelandes område af fartøjer fra medlemsstaterne og derefter importeres til EU. Det anføres i forordningens artikel 10, at Kommissionen forelægger en evalueringsrapport for Europa-Parlamentet og Rådet hvert tredje år, herunder især om statistikkernes relevans og kvalitet. Rapporten skal ligeledes indeholde en analyse af omkostningseffektiviteten af systemet til indsamling af statistiske data vedrørende landinger og fremhæve bedste praksis, som kan deles for at mindske arbejdsbyrden på nationalt plan og højne statistiske datas anvendelighed og kvalitet.

Statistikker over landinger findes i Kommissionens (Eurostats) offentlige database i detaljerede landespecifikke tabeller samt i en sammenfattende tabel med EU-data og nationale data på et mere aggregeret niveau.

Statistikkerne over mængderne af og priserne på de fiskevarer, som landes på EU's område, bidrager til at opfylde Kommissionens forpligtelser vedrørende markedsoplysning. Dataene er af afgørende betydning for opfølgningen på og analysen af EU's markeder for fiskevarer i forsyningskæden.

Den generelle datakvalitet var god, og en tredjedel af medlemsstaterne indberettede, at kvaliteten var forbedret siden den seneste evalueringsrapport. De fleste medlemsstater skønnede, at bortfaldsprocenten og underdækningen var meget lav. Et meget begrænset antal medlemsstater indberettede målings- eller stikprøvefejl, men den mulige fejlklassificering blev ikke anset for at have indvirkning på datakvaliteten. I halvdelen af de indberettende lande blev landinger krydstjekket med fangststatistikker eller andre nationale datakilder som led i en kontrolprocedure.

Der er meget få fortrolige variabler i statistikkerne over landinger fremsendt til Kommissionen (Eurostat). I 2016 havde to medlemsstater problemer med fortrolighed som følge af et enkelt fiskerfartøjs aktivitet i et bestemt fiskeriområde. Som følge heraf var den samlede mængde og værdi fortsat fortrolig for EU som helhed. Andelen af fortrolige data for EU som helhed var imidlertid begrænset, og for året 2016 udgjorde denne andel således kun 1,5 % af det samlede antal offentliggjorte data for EU-28 i Kommissionens (Eurostats) offentlige database.

3. BYRDE OG OMKOSTNINGSEFFEKTIVITET

Halvdelen af de indberettende medlemsstater angav, at de havde opnået effektivitetsgevinster siden den sidste rapport. En tredjedel af medlemsstaterne anførte, at de havde nedbragt byrden for respondenterne ved brug af mere brugervenlige spørgeskemaer eller lettere dataindberetningsmetoder.

ESS havde foretaget en analyse af omkostningerne og byrden forbundet med indsamlingen af data med henblik på udarbejdelse af europæiske statistikker. Ca. 17 medlemsstater (af de 23, som indberetter statistikker over landinger) havde indberettet byrdetal udtrykt i fuldtidsækvivalenter (FTE). For de tre medlemsstater, som kun kunne indberette et samlet tal for statistikker over fiskefangster- og landinger, blev byrden for landinger desuden anslået til ca. halvdelen af den samlede byrde. Byrden varierede fra 0,01 til 11 FTE og udgjorde under 0,25 FTE for halvdelen af de medlemsstater, der havde indberettet byrdetal.

Omkring 17 lande fremsendte tal, der omfattede direkte og indirekte omkostninger. For de to medlemsstater, der ikke kunne skelne mellem omkostninger til indsamling af data om fangst og indsamling af data vedrørende landinger, blev omkostningerne anslået til ca. halvdelen af de samlede omkostninger. De gennemsnitlige årlige omkostninger til indsamling af statistiske data vedrørende nationale landinger udgjorde ca. 109 000 EUR pr. land. I forhold til den samlede landingsværdi udgjorde de samlede omkostninger til indsamling af data vedrørende landinger 0,08 % af den samlede landingsværdi.

4. KONKLUSIONER

I de seneste år er statistikkerne om landinger blevet forbedret med hensyn til punktlighed, fuldstændighed og konsistens. Medlemsstaterne giver pålidelige oplysninger om mængden og værdien af de fiskevarer, der landes i EU, og meget detaljerede data på artsniveau til brug for analyser af EU's marked for fisk.

Eurostats indberetningsretningslinjer har medvirket til at gøre data vedrørende landinger mere konsistente. Nationale dataleverandører har sideløbende truffet foranstaltninger, som har resulteret i øget fuldstændighed og punktlighed.

De gennemsnitlige årlige omkostninger til indsamling af statistiske data vedrørende landinger udgjorde 109 000 EUR pr. medlemsstat. Den gennemsnitlige andel af omkostningerne til indsamling af statistiske data vedrørende landinger af den samlede økonomiske værdi af landingerne udgjorde imidlertid under 0,1 %.

5. HENSTILLINGER

På nationalt plan bør landene fremme anvendelsen af elektroniske spørgeskemaer yderligere, da det medvirker til at gøre dataindsamlingen mere effektiv.

En systematisk procedure til krydskontrol med andre nationale data vil sikre en bedre overensstemmelse mellem data. Automatiseringen af valideringskontroller vil også øge dataenes pålidelighed.

Kommissionen (Eurostat) tilstræber konstant forbedringer af kvaliteten og tilgængeligheden af europæiske statistikker. Den gør også en indsats for at nedbringe byrden for medlemsstaterne og respondenterne. I dette øjemed har Kommissionen i sit årlige arbejdsprogram for 2018 medtaget et projekt om strømlining og forenkling af fiskeristatistikker. Dette projekt omfatter en evaluering af de fiskeristatistikker (fangster, landinger og akvakultur), som Eurostat indsamler i dag. Evalueringen vil blive foretaget i forhold til alle de fiskeridata, der er indsamlet af andre generaldirektorater i Kommissionen og internationale organisationer. Det vil bidrage til en strategi, som sigter mod at gøre fiskeristatistikker indsamlet af Eurostat bedre egnet til formålet. Evalueringen vil blive afsluttet i løbet af sommeren 2019.